Predkladacia správa

Ministerstvo školstva Slovenskej republiky predkladá z vlastnej iniciatívy a v spolupráci so Slovenským olympijským výborom a Slovenským paralympijským výborom na rokovanie vlády doplnok k návrhu na poskytnutie finančných prostriedkov na zabezpečenie účasti výpravy Slovenskej republiky na XIX. zimných olympijských hrách a VIII. zimných paralympijských hrách v Salt Lake City. Na základe predchádzajúceho predloženého materiálu k zabezpečeniu účasti výpravy Slovenskej republiky na ZOH a ZPH v roku 2002 na rokovanie vlády Slovenskej republiky bolo uznesením vlády Slovenskej republiky č. 291 z 28. marca 2001 už poskytnutých z rezervy vlády Slovenskej republiky     10 mil. Sk a zároveň bola schválená účasť delegácie vlády Slovenskej republiky. 
V súvislosti s reálnymi potrebami na zabezpečenie účasti športových reprezentantov – olympionikov a paralympikov, ktorí splnili nominačné kritériá účasti na ZOH a ZPH v roku 2002 nebolo možné vzhľadom na rozpočet kapitoly Ministerstva školstva Slovenskej republiky na rok 2001 ani na rok 2002 a možnosti Štátneho fondu telesnej kultúry z výťažkov lotérií a iných podobných hier vykryť vyčíslené náklady v rámci plánovaného rozpočtu.
Predpokladaný počet členov slovenskej výpravy na ZOH 2002 bol pôvodne 79, vrátane členov tzv. podporného tímu zabezpečujúceho potreby športovcov v olympijskej dedine. Z toho bol predpokladaný počet športovcov 43. V súčasnosti, aj po dodatočnom schválení tvrdších nominačných kritérií SOV, je k dnešnému dňu už nominovaných 46 športovcov, pričom majú ešte štyria reálnu šancu na nominovanie. Podstatnejšie však je, že ani po mnohých rokovaniach s predstaviteľmi klubov NHL, kde pôsobia naši hokejoví reprezentanti sa nepodarilo dosiahnuť ich uvoľnenie na začiatok kvalifikačného olympijského turnaja. To prakticky znamená, že treba počítať s ďalšími nákladmi, ktoré súvisia s doplnením a posilnením hokejového družstva na samotný olympijský turnaj. Preto je dnes už jasné, že celkový počet športovcov sa zvýši na 64. U slovenskej výpravy na ZPH 2002 sa pôvodný predpokladaný počet nemení a zostáva na počte 45, vrátane doprovodu a vedenia výpravy.
Celkové výdavky na prípravu a účasť na ZOH a ZPH 2002 v rokoch 2001 a 2002 predstavujú  čiastku 127 413,76 tis. Sk. Z toho na ZOH predstavujú výdavky čiastku            90 608,76 tis. Sk a na ZPH čiastku 36 805 tis. Sk. Slovenský olympijský výbor a Slovenský paralympijský výbor z vlastných zdrojov uhradia náklady vo výške 22 778,51 tis. Sk. Na výdavky spojené s prípravou športovcov v čiastke 55 540 tis. Sk boli poskytnuté financie zo štátneho rozpočtu Slovenskej republiky a z výťažkov lotérií a iných podobných hier prostredníctvom Štátneho fondu telesnej kultúry. Vláda Slovenskej republiky na zabezpečenie účasti už poskytla z rezervy 10 000 tis. Sk. V súčasnosti zatiaľ nevykryté zdroje – potreba predstavuje sumu 28 513,39 tis. Sk, ktorú je nevyhnuté poskytnúť najneskôr v januári 2002. 
Poskytnutie uvedených finančných prostriedkov nebude mať dopad na rozpočtované prostriedky, nakoľko sa navrhujú uvoľniť z nerozpočtovaných zdrojov kapitoly Všeobecnej pokladničnej správy. Ministerstvo financií Slovenskej republiky k takémuto spôsobu financovania účasti slovenskej výpravy na ZOH a ZPH 2002 nemalo výhrady. Materiál nemá dopad na obyvateľov, hospodárenie podnikateľskej sféry a iných právnických osôb, na životné prostredie ani na zamestnanosť. Z uvedených dôvodov doložku finančných, ekonomických, environmentálnych vplyvov a vplyvov na zamestnanosť neprikladáme.
Vzhľadom na termín konania ZOH a ZPH 2002 je potrebné materiál prerokovať na najbližšom rokovaní vlády Slovenskej republiky, najneskôr do 10. januára 2002.
Túto sumu, ktorá je nevyhnutne nutná na úhradu nákladov spojených s účasťou slovenských výprav na ZOH a ZPH, žiadame uvoľniť do kapitoly školstva aj z dôvodu, že potreby Ministerstva školstva Slovenskej republiky v oblasti štátnej športovej reprezentácie neboli zohľadnené v štátnom rozpočte na rok 2001, ale naopak boli znížené o čiastku           34 956 tis. Sk oproti roku 2000.